**Dijani Sabolović - Krajina**

Povjerenstvo za Nagradu NSK za 2017. godinu predlaže Stručnom vijeću NSK da se Nagrada Nacionalne i sveučilišne knjižnice u Zagrebu za 2017. godinu dodijeli dr.sc. Dijani Sabolović Krajina, knjižničarskoj savjetnici i ravnateljici Knjižnice i čitaonice „Fran Galović“ Koprivnica.

Na temelju članka 6. Pravilnika o postupku dodjeljivanja Nagrade Nacionalne i sveučilišne knjižnice u Zagrebu od 6. studenoga 2015. i Odluke Stručnoga vijeća NSK od 16. studenoga 2017. godine, dana 20. studenog 2017. objavljen je Natječaj za dodjelu Nagrade Nacionalne i sveučilišne knjižnice u Zagrebu za 2017. godinu. Nagrada se dodjeljuje pojedincima koji su naročito pridonijeli radu i razvoju hrvatskoga knjižničarstva.

Obrazloženi prijedlozi za dodjelu Nagrade Nacionalne i sveučilišne knjižnice u Zagrebu dostavljeni su u pisanome obliku Povjerenstvu za Nagradu Nacionalne i sveučilišne knjižnice u Zagrebu, Ulica Hrvatske bratske zajednice 4, 10 000 Zagreb, do 31. prosinca 2017. godine.

Navedene prijave otvorene su 10. siječnja 2018. na sastanku Povjerenstva za nagradu NSK za 2017. Nakon što su članovi Povjerenstva za Nagradu NSK za 2017. godinu pregledali, pročitali i razmotrili pristigle prijedloge, jednoglasno je donesen sljedeći zaključak:

Povjerenstvo za Nagradu NSK za 2017. godinu predlaže Stručnom vijeću NSK da se Nagrada Nacionalne i sveučilišne knjižnice u Zagrebu za 2017. godinu dodijeli Dijani Sabolović Krajina, knjižničarskoj savjetnici i ravnateljici Knjižnice i čitaonice „Fran Galović“ Koprivnica za njezin dugogodišnji rad na razvoju knjižničarstva i edukaciji knjižničarske zajednice u Republici Hrvatskoj.

Dijana Sabolović-Krajina rođena je 29. lipnja 1959. godine u Koprivnici gdje je završila osnovnu i srednju školu. Na Filozofskom fakultetu Sveučilišta u Zagrebu diplomirala je filozofiju i sociologiju 1985., a potom završila dvogodišnji dodiplomski studij bibliotekarstva 1988. godine. Na Filozofskom fakultetu Sveučilišta u Zagrebu stekla je doktorat iz područja informacijskih i komunikacijskih znanosti s temom „Narodna knjižnica kao središte lokalne zajednice u suvremenom društvu“ 2016. godine. U hrvatskom knjižničarstvu djeluje trideset i dvije godine.

U Knjižnici i čitaonici „Fran Galović“ Koprivnica radi od 1985. godine: kao voditeljica općinske matične službe u razdoblju 1985.-1992. godine, kao voditeljica Studijskog odjela u razdoblju 1992.-1995. godine te ravnateljica od 1995. godine do danas. U svojemu stručnom i znanstvenom radu bavila se novim područjima i temama u knjižničarskoj struci: sociologijom čitanja, sociologijom knjižnica, socijalnom inkluzijom u dostupnosti knjižnicama, knjižničnim marketingom i menadžmentom, novim oblicima pismenosti (rana i obiteljska pismenost, digitalna pismenost, informacijska pismenost, zdravstvena pismenost, ekološka pismenost), digitalizacijom kulturne baštine, implementacijom novih knjižničnih usluga i novih korisničkih skupina (knjižnične usluge za bebe i malu djecu, usluge za slijepe i slabovidne, multikulturalne usluge) novim suradničkim modelima poslovanja, zagovaranjem knjižnica i knjižničarstva.

Tijekom dugogodišnjeg rada sudjelovala je u različitim istraživačkim projektima, studijski boravila u knjižnicama u Danskoj, Velikoj Britaniji, Finskoj i Njemačkoj. Autorica je brojnih stručnih i znanstvenih radova u domaćim i stranim publikacijama te urednica i suurednica nekoliko publikacija. Aktivna je u organiziranju stručnih i znanstvenih skupova na lokalnoj, nacionalnoj i međunarodnoj razini te je rukovodila izradom nekoliko projekata i njihovom implementacijom, a uključila je koprivničku knjižnicu i u niz međunarodnih programa.

Promaknuta je 1993. godine u zvanje više knjižničarke, a 2008. u zvanje knjižničarske savjetnice.

Način rukovođenja koprivničkom knjižnicom rezultirao je nizom lokalnih, nacionalnih i međunarodnih nagrada, a nagrađena je i Redom Danice hrvatske s likom Marka Marulića za posebne zasluge u kulturi Republike Hrvatske (1998.) i Kukuljevićevom poveljom za izniman doprinos u hrvatskome knjižničarstvu (2006.)

Dugogodišnja je aktivna članica Hrvatskoga knjižničarskog društva i Hrvatskoga čitateljskog društva čija je bila predsjednica te članica Europskog odbora međunarodne čitateljske udruge u razdoblju 1997.-2007. Članica je Komisije za upravljanje i za osobe s posebnim potrebama te Radne grupe za Zelene knjižnice.

Predavač je Centra za stalno stručno usavršavanje iz područja knjižničnog marketinga i implementacije knjižničnih usluga za slijepe i slabovidne osobe. Održala je izlaganja na više od šezdeset stručnih i znanstvenih skupova u zemlji i inozemstvu. Prenoseći svoja saznanja sa stručnih stipendija i međunarodnih skupova svojim kolegama, istovremeno je promovirala i postignuća hrvatskog knjižničarstva u inozemstvu, čime je doprinijela izobrazbi knjižničara u Hrvatskoj.

Dijana Sabolović Krajina višestruko je doprinijela razvoju hrvatskog knjižničarstva, a njezin doprinos je izniman u prepoznavanju uloga i utjecaja narodnih knjižnica na život lokalnih zajednica i društva u cjelini.

Na temelju navedenog, Povjerenstvo predlaže da se Dijani Sabolović-Krajina dodijeli Nagrada Nacionalne i sveučilišne knjižnice u Zagrebu za 2017. godinu.

U Zagrebu, 15. siječnja 2018.

Članovi Povjerenstva za Nagradu NSK za 2017. godinu:

Dr. sc. Vesna Golubović

Mr. Irena Pilaš

Tatjana Nebesny